b'\n_START_ARTICLE_\nVladimir II. Monomah\n_START_PARAGRAPH_\nVladimir II. Monomah ili Vladimir I. Vsevolodovi\xc4\x8d, krsnoga imena Vasilj (1053.-1125.); (ruski: \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x9c\xd0\xbe\xd0\xbd\xd0\xbe\xd0\xbc\xd0\xb0\xd1\x85, ukrajinski: \xd0\x92\xd0\xbe\xd0\xbb\xd0\xbe\xd0\xb4\xd0\xb8\xd0\xbc\xd0\xb8\xd1\x80 \xd0\x9c\xd0\xbe\xd0\xbd\xd0\xbe\xd0\xbc\xd0\xb0\xd1\x85); je veliki knez Kijeva u razdoblju izme\xc4\x91u 1113. i 1125. godine, sin Vsevoloda Jaroslavi\xc4\x8da._NEWLINE_Ime \xc2\xabMonomah\xc2\xbb je dobio od svoje majke, koja je bila k\xc4\x87er bizanstskog cara Konstantina Monomahosa. Ipak, ovu tvrdnju treba uzeti s odre\xc4\x91enom dozom rezerviranosti s obzirom da pojedini povjesni\xc4\x8dari nije\xc4\x8du tu vezu tvrde\xc4\x87i kako je tek rije\xc4\x8d o pretpostavkama sovjetskih povjesni\xc4\x8dara bez znanstvenih dokaza. Vladimir II. Monomah je za vrijeme o\xc4\x8deve vladavine od 1067. upravljao Smolenskom kne\xc5\xbeevinom, a potom od 1078. do 1094. \xc4\x8cernigivskom kne\xc5\xbeevinom. Ujedno je predvodio 13 uspje\xc5\xa1nih vojnih bitki u ime svoga oca, \xc4\x8desto sudjeluju\xc4\x87i u diplomatskim pregovorima. Godine 1094. je postao knez Perejaslava, a nakon toga polako se pribli\xc5\xbeava kijevskom tronu i 1113. postaje veliki knez Kijeva._NEWLINE_Vladimir je bio jedan od najkvalitetnijh i vrlo u\xc4\x8dinkovitih dr\xc5\xbeavnika na prostorima srednjovjekovne Kijevske Rusi i ponovno je u nezahvalnim odnosima zapo\xc4\x8deo stvaranje centralizirane dr\xc5\xbeave sa sredi\xc5\xa1tem u Kijevu. Poku\xc5\xa1ao je objediniti posva\xc4\x91ane kne\xc5\xbeeve u borbi protiv nomadskog naroda Kumana. Godine 1097. u starom ukrajinskom gradi\xc4\x87u Ljube\xc4\x8d odr\xc5\xbean je dr\xc5\xbeavni\xc4\x8dki skup kne\xc5\xbeeva kojim se izme\xc4\x91u kne\xc5\xbeeva nastojalo stvoriti primirje i suglasnost u zajedni\xc4\x8dkoj borbi protiv svih vanjskih neprijatelja. Pod Vladimirovim utjecajem, sli\xc4\x8dni manji skupovi su odr\xc5\xbeani 1100. i 1103. u Viti\xc4\x8divu i Dolobsku. Za njegove vladavine pokrenuto je nekoliko zakonskih i ekonomskih reformi te je zaslu\xc5\xbean za nekoliko staroruskih knji\xc5\xbeevnih djela koje su se uspjele o\xc4\x8duvati do danas._NEWLINE_Vladimir II. Monomah je o\xc5\xbeenio Gitu, k\xc4\x87er engleskog kralja Harolda II. te je iza sebe ostavio Kijevsku, Smolensku i Suzdaljsku dinastiju Rurika. Vladimir predstavlja posljednjeg kijevskog kneza koji je vladao u posve objedinjenoj Kijevskoj Rusi. Pokopan je 1125. u Sabornoj crkvi Svete Sofije u Kijevu.'